仲春櫻桃下同許損之小飲因以贈之
作者：郭祥正
朝代：宋

paragraphs: 君不見古人悲歌愁殺人，一片花飛減却春。
徑須沽取就花飲，暫時爛醉陶天真。
借令黄金大於斗，豈買人間百年壽。
但願青春永不歸，更得滄溟化濃酒。
朝酌弗乾，暮傾弗竭。
東向浮桑採日枝，西入瑤池浴明月。
枯桐三尺安足彈，重華去矣薰風寒。
夷齊恥食首陽粟，屈子徒佩瀟湘蘭。
噫吁嚱哉賢與愚，同歸一死胡爲乎。
共君極飲且爛醉，指點世路皆虚無。
許損之，爾爲我滿斟，我爲爾高吟。
相逢莫恨晚，結交貴知心。
坐看南山一片霧，忽成千里萬里之春陰。